  Константин Вознесенских Анжелика Тихонова корреспондент Удмуртиысь ёрос эмъюртъёсын волонтёръёслэсь юрттэтсэс возьмало. Со сярысь элькун тӧролэн но кивалтэтлэн пресс-службазы ивортӥз. Пичи Пурга ёросын «Единая Россия» партилэн «МедПоддЕРжка» улосвыл ӵектосэз улсын эмчиослы юрттыны ёросысь Егитъёслэн парламентысьтызы азьветлӥсьёс потӥзы. Соос висись но таза вазиськисьёсты висъяны, температуразэс мертаны юртто, вакцина басьтэмъёсты пусйыло. «Милям асмылкыдчиосмы – со ужась егитъёс, Пичи Пурга ёросысь Егитъёслэн парламентсылэн ёзчиосыз. Ваньмзы соос озьы-а, тазьы-а, волонтёр ужен выро, соин ик эмчиосмылы юрттэт кулэ шуыса тодыса, ӵектос борды итӥськыны кариськизы» Кристина Безенцева, Пичи Пурга ёросысь Егитъёслэн парламентсылэн тӧроез Эмъюртын нуналлы быдэ кӧня ке волонтёръёс тыршо. Соослы эм удыслы дышетскемез кулэ карисьтэм ужез сёто. Озьы, эмчиослэсь но шор ёзо эм ужасьёслэсь дырзэс коронавирусэн черламъёсын ужаны висъяло. Ёрос эмъюртысь валтӥсь эмчилэн Алексей Назаровлэн кылъёсызъя, Пичи Пурга ёросын туннэ нуналлы коронавирусэн 800 пала черламъёс лыдъясько. «Та дыре милемлы куинь волонтёръёс кулэ. Толон кык кузя вал, одӥгез вакцина басьтэмъёсты федерал регистре пыртаз, мукетыз лыктӥсьёсты висъяз. Озьы ик милемлы регистратурае волонтёръёс кулэ. Вазиськисьёс трос дыръя картаосты утчан но дырез быдтэ» Алексей Назаров, Пичи Пурга ёрос эмъюртысь валтӥсь эмчи Юрттыны мылкыд карисьёс 8 (3412) 72-53-85 телефон номеръя «МедПоддЕРжка» ӵектослэн штабаз вазиськыны быгато. Улосвылысь эмъюртъёсын доразы возьмасьёс доры эмчиосты вуттыны, амбулаторно эмъяськисьёслы эмъюмъёс нуллыны машинаен волонтёръёсты возьмало. Озьы ик эмъюртъёсы пырон дорын температураез мертасьёслы, регистратураын но прививка пуктылон висъетъёсын юрттӥсьёслы кулэясько. Тодэ вайытом, Удмуртиысь эм огазеяськонъёсты шутэтскон нуналъёстэк ужан режиме выжтӥзы.  Тегъёс: коронавирус Удмуртия Ижкар Тазалык  